**Kirkkohallituksen esitys 1/2016 kirkolliskokoukselle**

Asianumero D/120/00.00.00/2016

2015-00095

**Arkkipiispan vaalitapaa koskevien kirkkolain ja kirkon vaalijärjestyksen säännösten muuttaminen**

**ESITYKSEN PÄÄASIALLINEN SISÄLTÖ**

Arkkipiispan vaalitapaa ehdotetaan muutettavaksi, koska arkkipiispan kokonaiskirkon tehtävät ovat vuosien varrella lisääntyneet ja niiden merkitys on kasvanut, jolloin muiden hiippakuntien mahdollisuutta vaikuttaa arkkipiispan valintaan on tarkoituksenmukaista kasvattaa.

Arkkipiispan vaalitapaa ehdotetaan muutettavaksi siten, että arkkihiippakunnassa annettujen äänien painoarvoa vähennettäisiin arkkipiispan vaalissa. Äänioikeutettujen määrä ei esitetyssä mallissa lisääntyisi tai vähentyisi, vaan vaalitavan muutos toteutettaisiin laskennallisesti arkkihiippakunnan äänien painoarvoa vähentämällä. Arkkipiispan vaalin äänten laskentaperiaatetta koskeva säännös ehdotetaan otettavaksi kirkkolakiin. Samalla piispan vaalissa äänioikeutettuja koskevaa säännöstä ehdotetaan tarkistettavaksi. Kirkon vaalijärjestykseen ehdotetaan uutta säännöstä siitä, että arkkipiispan vaalissa arkkihiippakunnan äänioikeutettujen antamat äänet jaetaan luvulla kolme.

Esityksen tavoitteena on muuttaa arkkipiispan vaalitapaa vastaamaan arkkipiispan tosiasiallisia tehtäviä nykypäivänä. Tavoitteena on, että muiden hiippakuntien ja kokonaiskirkon vaikutusta arkkipiispan vaalissa lisätään muuttamatta kuitenkaan arkkipiispan ja muiden piispojen välistä työnjakoa tai sen perusteita.

Kirkkolain ja kirkon vaalijärjestyksen muutosten ehdotetaan tulevan voimaan mahdollisimman pian niiden hyväksymisen jälkeen.

\_\_\_\_\_\_\_\_\_

**SISÄLLYS**

**ESITYKSEN PÄÄASIALLINEN SISÄLTÖ** 1

**SISÄLLYS** .2

**YLEISPERUSTELUT** .3

**1 Nykytila**  ……………………………………………………………………………………………..3

**1.1 Lainsäädäntö ja käytäntö** 3

Arkkipiispan tehtävät 3

Arkkipiispan vaalitavan kehitys 4

**1.2 Arkkipiispan vaalitapa muissa luterilaisissa kirkoissa** 5

Ruotsi 5

Norja 5 Tanska 6 Latvian evankelis-luterilainen kirkko ja Viron evankelis-luterilainen kirkko 6 Saksa 6 Amerikan evankelis-luterilainen kirkko 6 **1.3 Nykytilan arviointi** 7

**2 Esityksen tavoitteet ja keskeiset ehdotukset** 8

**2.1 Tavoitteet** 8

**2.2****Toteuttamisvaihtoehdot ja keskeiset ehdotukset** 8

Arkkipiispan vaalin siirtäminen kirkolliskokoukselle8

Hiippakuntien valitsijamiehet arkkipiispan valitsijoina 9 Arkkihiippakunnan äänimäärän painoarvon vähentäminen 9

Keskeiset ehdotukset 10

**3 Esityksen vaikutukset** 11

**4 Asian valmistelu** 11

**4.1 Valmisteluvaiheet ja -aineisto** 11

**4.2****Lausunnot ja niiden huomioon ottaminen** 11 **5 Riippuvuus muista esityksistä** 12

**YKSITYISKOHTAISET PERUSTELUT** 12

**1 Säädösehdotusten perustelut** 12

**1.1 Kirkkolakiehdotuksen perustelut**  12

**1.2 Kirkon vaalijärjestyksen muutosehdotuksen perustelut** 13

**2 Voimaantulo** 14

**3 Suhde perustuslakiin ja säätämisjärjestys** 14

**SÄÄDÖSEHDOTUKSET** 14

**1 Laki kirkkolain 23 luvun 16 §:n muuttamisesta** 14

**2 Kirkolliskokouksen päätös kirkon vaalijärjestyksen muuttamisesta** 15

**LIITTEET**

**RINNAKKAISTEKSTIT** 17

**1 Laki kirkkolain muuttamisesta** 17

**2 Kirkolliskokouksen päätös kirkon vaalijärjestyksen muuttamisesta** 18

**ÄÄNIOIKEUTETUT ARKKIPIISPAN VAALISSA** 20

**YLEISPERUSTELUT**

**1 Nykytila**

* 1. **Lainsäädäntö ja käytäntö**

*Arkkipiispan tehtävät*

Arkkipiispan tehtävät määräytyvät piispan viran yleisten lakisääteisten tehtävien ja arkkipiispan erityistehtävien kautta. Piispan virkaa on pidetty ennen muuta evankeliumin julistamisen ja sakramenttien jakamisen virkana. Kirkon järjestysmuodossa on lähdetty siitä, että arkkipiispa on ensimmäinen vertaistensa joukossa (*primus inter pares*). Arkkipiispa toimii kuten muutkin piispat hiippakuntansa hengellisenä kaitsijana ja hoitaa piispan virkaan liittyvät tehtävät arkkihiippakunnassa (KJ 18:1). Piispallinen vastuu jakautuu arkkihiippakunnassa arkkipiispan ja piispan kesken. Piispojen työnjako on arkkihiippakunnassa toteutettu hiippakuntaa jakamatta; siksi molemmat piispat ovat yhtä lailla hiippakunnan piispoja. Arkkipiispan vastuulle kuuluvat Turun tuomiorovastikunnan ja Naantalin rovastikunnan 17 seurakuntaa. Piispan vastuulla ovat puolestaan muiden rovastikuntien 39 seurakuntaa.

Arkkipiispan erityistehtäviin kuuluu uusien piispojen vihkiminen tehtäväänsä (KJ 18:2). Arkkipiispan erityistehtäviin kuuluu lisäksi kokonaiskirkon tehtäviä. Hän toimii virkansa puolesta kirkolliskokouksen, piispainkokouksen ja kirkkohallituksen puheenjohtajana. Mainittujen toimielinten puheenjohtajana arkkipiispa käyttää puheenjohtajalle kuuluvaa valtaa ja on yksi päättäjä muiden joukossa. Arkkipiispa ei kuitenkaan ole hallintoelinten alaisten virkamiesten esimies. Arkkipiispa toimii myös kirkon tiedotuskeskuksen toimikunnan sekä kirkon EU neuvottelukunnan puheenjohtajana, koska hänet on kyseisiin tehtäviin valittu. Arkkipiispan tehtäviin kuuluu päättää yksin tai yhdessä piispainkokouksen kanssa kirkon edustamisesta ekumeenisissa ja kansainvälisissä yhteyksissä. Arkkipiispa edustaa kirkkoa kansainvälisissä suhteissa muita piispoja enemmän. Arkkipiispa hoitaa yhteiskuntasuhteita ja kirkon yhteyksiä tiedotusvälineisiin. Arkkipiispa myöntää tietyt kirkolliset kunniamerkit (KL 25:16).

Arkkipiispan tehtävät lisääntyivät 1800- ja 1900-luvuilla asteittain ja ilman perusteellisempaa periaatteellista tai teologista pohdintaa. Arkkipiispa nimitettiin 1800-luvulla nimenomaan Suomen arkkipiispaksi. Vasta vuonna 1899 arkkipiispaa kutsuttiin ”Turun arkkihiippakunnan piispaksi ja Suomen arkkipiispaksi”. Edellisessä nimityksessä arkkipiispa nimitettiin ”Turun ja Suomen arkkipiispaksi”.

Arkkipiispan jatkuvasti lisääntyvien tehtävien määrään ryhdyttiin kiinnittämään huomiota 1960-luvulla. Ratkaisua etsittiin kirkolliskokouksen ja kirkkohallituksen puheenjohtajuuksista luopumisen, apulaispiispan viran perustamisen ja arkkipiispan lisätyövoiman kautta, ennen kuin päädyttiin Ruotsin mallin mukaisesti toisen piispan viran perustamiseen Turun arkkihiippakuntaan vuonna 1998.

Viimeksi arkkipiispan tehtäviä tarkasteltiin kirkon keskushallintoa koskevien kirkkolain ja kirkkojärjestyksen säännösten uudistamisen yhteydessä (kirkkohallituksen esitys 4/2013, voimaan 1.1.2016). Keskushallintouudistuksen yhteydessä pohdittiin, tulisiko arkkipiispan puheenjohtajan tehtävästä kirkolliskokouksessa luopua. Kirkolliskokouksen tehtävien kannalta pidettiin kuitenkin luonnollisena ja tarkoituksenmukaisena vaihtoehtona, että arkkipiispa jatkaa kirkolliskokouksen itseoikeutettuna puheenjohtajana. Keskushallintouudistuksessa päätettiin kirkon ulkoasiain neuvoston (KUN) lakkauttamisesta, jonka seurauksena arkkipiispan puheenjohtajan tehtävä ulkoasiain neuvostossa päättyi vuoden 2016 alussa. Kirkon ulkoasiain neuvoston nykyiset tehtävät siirtyivät piispainkokoukselle ja kirkkohallitukselle. Muilta osin arkkipiispan tehtävät säilyvät ennallaan.

Arkkipiispan nykyistä vaalitapaa on perusteltu arkkipiispan tehtävien luonteella. Nykyisessä mallissa arkkipiispan vaalissa selvä enemmistö äänioikeutetuista on ollut arkkihiippakunnasta. Arkkipiispaa on pidetty ensisijaisesti oman hiippakuntansa piispana. Arkkipiispan viran keskeisimpien tehtävien on katsottu liittyvän paikallisen kirkon sakramentaaliseen elämään, jonka vuoksi piispa voi toimia piispana vain välittömässä yhteydessä seurakuntiin. Kokonaiskirkon tehtävät on nähty piispan tehtävään nähden toissijaisiksi, minkä vuoksi arkkihiippakunnan valitsijoilla on ollut huomattava painoarvo arkkipiispaa valittaessa.

*Arkkipiispan vaalitavan kehitys*

Arkkihiippakunnan äänestäjillä ei ollut vuoden 1686 kirkkolain mukaan arkkipiispan vaalissa muita hiippakuntia suurempia mahdollisuuksia vaikuttaa vaalin lopputulokseen, vaan he jäivät selvään vähemmistöön. Tilanne muuttui merkittävästi Schaumanin kirkkolain myötä 1869, jolloin arkkipiispan vaaliin saivat osallistua arkkihiippakunnan papiston ja tuomiokapitulin lisäksi muiden hiippakuntien piispat ja tuomiokapitulin varsinaiset jäsenet. Muita hiippakuntia oli tuolloin ainoastaan kaksi, joten arkkihiippakunnan äänestäjillä oli selvä enemmistö valitsijoiden joukossa. Schaumanin kirkkolaissa korostettiin, että arkkipiispa on piispa vertaistensa joukossa, jonka vuoksi arkkihiippakunnan valitsijoille annettiin selkeä enemmistö vaalissa. Vaalitapa vastasi arkkipiispan sen hetkisiä tehtäviä siinä mielessä, että kirkolla ei ollut keskushallintoa eikä arkkipiispalla ollut muita kokonaiskirkon tehtäviä kuin harvoin kokoontuvien kirkolliskokouksen ja pappissäädyn puheenjohtajuudet.

Muiden hiippakuntien ja kokonaiskirkon äänioikeutettujen määrää on lisätty asteittain lisääntyneiden kokonaiskirkon tehtävien takia. Vuoden 1949 lainmuutoksella tulivat äänioikeutetuiksi myös hiippakunnan seurakuntien valitsijamiehet, joita oli 1–2 kirkkoherrakuntaa (nykyistä seurakuntaa) kohden. Vuoden 1964 kirkkolaissa äänioikeutettujen joukko oli lähes sama kuin Schaumanin kirkkolain aikaan. Tuomiokapitulista äänioikeutettuja olivat vakinaiset jäsenet ja notaari. Nykyisten säännösten mukaan vajaa 1/4 osa valitsijoista tulee Turun arkkihiippakunnan ulkopuolelta.

Voimassa olevan kirkkolain mukaan (KL 23:16) arkkipiispan vaalissa ovat äänioikeutettuja arkkihiippakunnan papit ja lehtorit, hiippakunnasta hiippakuntavaltuustoon valitut maallikkojäsenet ja kirkolliskokoukseen valitut maallikkoedustajat sekä arkkihiippakunnan seurakuntien maallikkovalitsijat, tuomiokapitulin lakimiesasessori ja maallikkojäsen. Arkkihiippakunnan seurakuntien kirkkovaltuustojen ja seurakuntaneuvostojen maallikkojäsenet valitsevat niin monta maallikkovalitsijaa, että maallikkovalitsijoita on yhteensä yhtä monta kuin äänioikeutettuja pappeja ja lehtoreita yhteensä.

Arkkipiispan vaalissa äänioikeus on myös muista hiippakunnista kirkolliskokoukseen valituilla edustajilla. 1.1.2005 voimaantulleen lainmuutoksen myötä äänioikeus arkkipiispan vaalissa on lisäksi saamelaiskäräjien kirkolliskokoukseen valitsemalla edustajalla sekä muiden hiippakuntien hiippakuntavaltuustojen, tuomiokapitulien ja kirkkohallituksen jäsenillä.

Vuoden 2010 arkkipiispan vaalissa äänioikeutettuja oli yhteensä 1236, joista 74 % oli Turun arkkihiippakunnasta ja 26 % muista hiippakunnista ja kirkon keskushallinnosta.

* 1. **Arkkipiispan vaalitapa muissa luterilaisissa kirkoissa**

*Ruotsi*

Arkkipiispan tehtävät jakaantuvat Ruotsin kirkossa kirkon yhteisen hallinnon sekä Uppsalan hiippakunnan tuomiokapitulin puheenjohtajuuden ja arkkipiispan vastuualueen kaitsennan kesken. Vuodesta 1990 alkaen Uppsalan hiippakunnassa on arkkipiispan ohella ollut myös hiippakuntapiispa. Hiippakuntakuntapiispa toimii tuomiokapitulin varapuheenjohtajana sekä hoitaa piispallista kaitsentaa omalla vastuualueallaan. Arkkipiispa toimii tuomiokapitulin puheenjohtajana ja hänen vastuulleen kuuluu Uppsalan rovastikunnan seurakunnat. Lisäksi arkkipiispa johtaa piispan kanssa vuotuisia rovastikokouksia sekä pappis- ja diakoniakokouksia. Arkkipiispan tehtävänä on myös johtaa piispojen vihkimykset. Arkkipiispan kokonaiskirkon tehtäviin kuuluvat kirkolliskokouksen oppilautakunnan, kirkkohallituksen ja sen työvaliokunnan sekä piispainkokouksen puheenjohtajuudet.

Arkkipiispan vaalissa äänioikeus on kaikilla hiippakuntahallitusten, tuomiokapituleiden ja kirkkohallituksen jäsenillä. Lisäksi äänioikeus on Uppsalan hiippakunnassa kaikilla vähintään kuusi kuukautta papin tai diakonin virassa olleilla papeilla ja diakoneilla sekä maallikoilla, joita valitaan yhtä monta kuin on aktiivisessa palveluksessa olevia pappeja ja diakoneja arkkihiippakunnassa. Arkkihiippakunnan äänet jaetaan muiden hiippakuntien lukumäärällä eli kymmenellä.

Vaali ratkeaa, jos joku ehdokkaista saa enemmän kuin puolet äänistä. Muussa tapauksessa suoritetaan toinen kierros kahden eniten ääniä saaneen ehdokkaan välillä. Ääntenlasku suoritetaan siten, että Uppsalan hiippakunnassa annetut äänet jaetaan muiden hiippakuntien lukumäärällä eli kymmenellä ja saadusta tuloksesta poistetaan desimaalit. Äänten jakamista on perusteltu siten, että tällä tavalla Uppsalan hiippakunta ei voi yksin ratkaista vaalia. Kokonaiskirkolle on siten tietoisesti annettu selkeä enemmistö äänten jakautumisessa. Sen merkitys vaalissa tulee myös näkyviin arkkipiispan toimenkuvaa määriteltäessä. Arkkipiispan vaalissa vuonna 2013 ääniä annettiin yhteensä 325 jakautuen seuraavasti: Kirkkohallitus 15, hiippakuntahallitukset ja tuomiokapitulit 243 ja Uppsalan hiippakunta 67. Uppsalan hiippakunnan äänet laskettiin siten, että 335 papin ja diakonin sekä 335 maallikkojäsenen äänet (670) jaettiin kymmenellä.

*Norja*

Arkkipiispaa ei ole ollut Norjan kirkossa vuoden 1537 jälkeen. Arkkipiispaa lähinnä oleva toimi on piispainkokouksen puheenjohtajuus. Piispainkokous valitsi vuodesta 1934 lähtien puheenjohtajaksi (Preses) jonkun virassa olevissa piispoista neljän vuoden toimikaudeksi. Vuodesta 2011 lähtien puheenjohtajuus on liitetty yhteen piispanvirkaan. Puheenjohtajana toimii Nidarosin hiippakunnan piispa, jonka toimisto ja asuinpaikka sijaitsevat Trondheimissa.

Preses johtaa puhetta piispainkokouksissa ja sen työvaliokunnassa, edustaa piispainkokousta kirkkohallituksessa ja muissa kokonaiskirkollisissa yhteyksissä. Preses vastaa yhteiskuntasuhteiden ja median hoitamisesta sekä hoitaa ekumeenisia ja kansainvälisiä tehtäviä. Hän vihkii myös uudet piispat tehtäväänsä. Preses ei toimi kirkolliskokouksen eikä kirkkohallituksen puheenjohtajana, vaan näihin tehtäviin valitaan maallikko. Nidarosin hiippakunnassa Presesin erityisellä vastuulla on Nidarosin tuomiorovastikunta, jossa on ainoastaan neljä seurakuntaa. Nidarosin hiippakunnassa on myös toinen piispa, joka vastaa hengellisestä työstä hiippakunnan muissa rovastikunnissa.

*Tanska*

Tanskan kirkossa ei ole virallisesti johtavaa piispaa. Kööpenhaminan piispa on toiminut kirkon epävirallisena johtajana, ja hän on yleensä ollut piispojen primus inter pares. Kööpenhaminan piispa toimittaa piispojen vihkimiset sekä edustaa Tanskan kirkkoa ekumeenisissa yhteyksissä. Korkeinta hallinnollista valtaa Tanskassa käyttää kirkollisasiain ministeri (kirkeminister). Kirkolla ei ole itsenäisiä päättäviä elimiä.

*Latvian evankelis-luterilainen kirkko ja Viron evankelis-luterilainen kirkko*

Latvian evankelis-luterilainen kirkko sai arkkipiispan viran vuonna 2012. Viron evankelis-luterilaisessa kirkossa on myös nykyään arkkipiispan virka. Baltian maiden luterilaisten kirkkojen päätökset piispanviran perustamisesta voidaan nähdä osoituksena kasvavasta tarpeesta saada johtava piispa hoitamaan kirkon yhteisiä asioita ja edustamaan kirkkoa suhteessa valtioon, muihin kirkkoihin ja yhteiskuntaan.

Viron evankelis-luterilaisen kirkon arkkipiispa (peapiiskop) on kirkon ylin hengellinen johtaja ja ylipaimen, jonka kirkkona toimii Tallinnan tuomiokirkko. Arkkipiispan valitsee kirkolliskokous, jossa on 57 jäsentä, ennalta asetettujen arkkipiispaehdokkaiden joukosta.

*Saksa*

Saksan yhdistyneessä evankelis-luterilaisessa kirkossa (VELKD) johtavan piispan valitsee kirkolliskokous piispainkokouksen jäsenistä. Johtavan piispan valintaa valmistelee piispainvalintakomitea, johon kuuluu kaksi jäsentä piispainkokouksesta ja kuusi jäsentä kirkolliskokouksesta. Komitea laatii ehdotuksen, jossa ehdolle asetetaan kaksi piispainkokouksen jäsentä. Kirkolliskokouksella on halutessaan oikeus lisätä kolmas ehdokas vaaliin. Kirkolliskokouksen jäsenistä tulee vaalia toimitettaessa olla läsnä vähintään kaksi kolmasosaa. Johtavaksi piispaksi valitaan se, joka saa enemmän kuin puolet kirkolliskokouksen koko jäsenmäärän mukaan lasketuista äänistä. Jos vaalia ei saada ratkaistua yhden tai kahden vaalikierroksen jälkeen, piispainkokous ja kirkolliskokous kokoontuvat yhteiseen suljettuun neuvotteluun, jossa yhteisen neuvonpidon perusteella piispanvaalikomitea tekee uuden vaaliehdotuksen.

Johtava piispa on yhdistyneen kirkon ensimmäinen hengellisen viran haltija, jolla on oikeus saarnata yhdistyneen kirkon seurakunnissa ja lähettää paimenkirjeitä. Johtava piispa on kirkkohallituksen ja piispainkokouksen puheenjohtaja. Lisäksi hän edustaa yhdistynyttä kirkkoa ja toteuttaa yhdistyneen kirkon järjestyksen mukaan päätettyjä kirkkolakeja.

*Amerikan evankelis-luterilainen kirkko*

Amerikan evankelis-luterilaisen kirkon (ELCA) johdossa on johtava piispa (presiding bishop). Kirkolliskokous valitsee johtavan piispan kuuden vuoden toimikaudeksi suljetulla lippuäänestyksellä. Johtavan piispan tulee olla kirkon vihitty pappi. Kirkon kaitsijana johtava piispa on kirkon uskon opettaja ja johtaa kirkon elämää ja todistusta. Johtava piispa toimii organisaation puheenjohtajana ja ylimpänä toimeenpanevana viranhaltijana. Hän on kirkon johtava ekumeeninen viranhaltija ja sen pääedustaja kansallisissa ja kansainvälisissä kirkkojenvälisissä järjestöissä. Johtava piispa muun muassa koordinoi ja tukee synodien piispojen työtä, nimittää kirkon keskushallinnon toimeenpanevat viranhaltijat ja johtaa heidän työtään.

* 1. **Nykytilan arviointi**

Arkkipiispan kokonaiskirkon tehtävät ovat vuosien varrella lisääntyneet ja niiden merkitys on kasvanut. Arkkipiispan lisääntyneet tehtävät johtivat 1998 toisen piispan viran perustamiseen Turun arkkihiippakunnassa. Toisen piispan viran perustamisen tarkoituksena oli keventää arkkipiispan työtaakkaa ja antaa hänelle paremmat mahdollisuudet hoitaa kokonaiskirkon tehtäviä. Arkkipiispa ja Turun piispa toimivat arkkihiippakunnassa molemmat täysin piispallisin valtuuksin.

Jokainen piispa hoitaa yhteiskuntasuhteita oman hiippakuntansa alueella, mutta erityisesti arkkipiispa ja Helsingin piispa hoitavat yhteiskuntasuhteita myös kansallisella tasolla. Arkkipiispa tapaa säännöllisesti maan poliittista johtoa ja talouselämän ja kulttuurielämän edustajia sekä ylläpitää yhteyksiä maan korkeimpiin virkamiehiin. Lisäksi korkeakoulut, kansalaisjärjestöt, seurat ja muut yhteisöt pyytävät arkkipiispan kannanottoja tai hänen osallistumistaan erilaisiin tapahtumiin. Yhteydenpito kansalaisiin ja seurakuntalaisiin on lisääntynyt perinteisten kirjeenvaihdon ja puheluiden ohella verkkoon. Arkkipiispa vastaa myös kirkon ekumeenisista ja ulkomaisista suhteista. Arkkipiispa toimii lisäksi keskeisten kirkon yhteisten elinten puheenjohtajana. Kaiken kaikkiaan kokonaiskirkon tehtävät vievät huomattavan osan arkkipiispan työtehtäviin käytettävästä ajasta.

Vaikka muiden hiippakuntien äänioikeutettujen osuutta arkkipiispan vaalissa onkin asteittain lisätty antamalla äänioikeus muun muassa muiden hiippakuntien hiippakuntavaltuustojen jäsenille ja muista hiippakunnista kirkolliskokoukseen valituille edustajille, ei nykyistä arkkipiispan vaalitapaa ole koettu tyydyttäväksi. Vaalitapaan ollaan tyytymättömiä, koska muiden hiippakuntien mahdollisuudet vaikuttaa arkkipiispan valintaan ovat käytännössä hyvin rajalliset, vaikka arkkipiispan merkitys kirkon johdossa ja kirkon äänenä yhteiskunnassa on vahvistunut.

Papiston äänioikeus on aikaisemmin ollut sidoksissa henkilön ikään. Papistolla ei ole ollut äänioikeutta täytettyään 68 vuotta. Piispan ja siten myös arkkipiispan vaalissa on luovuttu ikään liittyvästä papiston äänioikeuden rajoituksesta. Äänioikeuden laajeneminen koko papistoon 1.7.2014 voimaan tulleilla kirkollisia vaaleja koskevilla säännöksillä on merkinnyt sitä, että äänioikeutettujen määrä Turun arkkihiippakunnassa on lisääntynyt, jolloin arkkihiippakunnan äänien painoarvo on entisestään kasvanut. Arkkihiippakunnan ja muiden hiippakuntien äänimäärien suhde olisi 79:21 arkkihiippakunnan eduksi, jos vaalit käytäisiin nyt (tammikuu 2016).

Muutosehdotuksia arkkipiispan vaalitapaan on esitetty vuosien varrella. Arkkipiispan vaalitavan kehittämistä selvittävän työryhmän mietinnössä (Suomen ev.lut. kirkon keskushallinto Sarja C 2002:10) ehdotettiin arkkipiispan vaalitapaa muutettavaksi siten, että arkkipiispan vaalissa muiden hiippakuntien valitsijoiden osuutta lisättäisiin nykyisestä. Tämä myös toteutui vuoden 2005 alussa voimaan tulleella kirkkolain muutoksella. Arkkihiippakunnan valitsijoilla on kuitenkin edelleen merkittävä enemmistö valitsijakunnasta. Helsingin hiippakuntavaltuusto on esityksessään 8/2008 ehdottanut arkkipiispan vaalin muuttamista siten, että vaalissa puolet äänimäärästä olisi arkkihiippakunnan arkkipiispan vastuualueen valitsijoilla ja puolet muiden hiippakuntien sekä Turun piispan vastuualueen valitsijoilla. Edustaja-aloitteessa 4/2009 ehdotetaan, että arkkipiispan vaalissa valinnan suorittaisivat kaikista Suomen hiippakunnista tasapuolisesti valitut valitsijamiehet.

Arkkipiispan kokonaiskirkon tehtävät muodostavat tänä päivänä merkittävän osan hänen työtehtävistään. Kirkon yhteisten tehtävien lisääntymisen myötä arkkipiispalla on tärkeä ja painoarvoltaan merkittävä asema kirkon johdossa. Median kehitys on osaltaan johtanut siihen, että arkkipiispa esiintyy julkisuudessa yhä enemmän koko kirkon äänenä. Arkkipiispan asemaan liittyy vahvasti myös se, että hän tosiasiallisesti käyttää kokonaiskirkon ääntä kirkollisesti ja yhteiskunnallisesti merkittävissä kysymyksissä. Arkkipiispa on siten eräässä mielessä henkilöjohtaja, toimiessaan kirkon äänenä yhteiskunnassa. Arkkipiispalla ei kuitenkaan ole määräysvaltaa muissa hiippakunnissa. Tapahtunut kehitys lisää tarvetta laajentaa niiden arkkipiispan vaaliin osallistuvien valitsijoiden piiriä, jotka edustavat muita hiippakuntia tai muuttaa arkkihiippakunnasta tulevien äänien painoarvoa. Arkkipiispan vaalitavan tulisi enemmän vastata viran luonnetta ja tehtäviä.

Harkittaessa arkkipiispan vaalitavan muutostarvetta on kuitenkin otettava huomioon, että arkkipiispan vaalitapa on sidoksissa yhtäältä arkkipiispan legitimiteettiin arkkihiippakunnassa, joka syntyy siitä perusteesta käsin, että hiippakunnalla on oikeus valita piispansa, ja toisaalta mandaattiin toimia kokonaiskirkollisissa tehtävissä. Mitä suurempi jälkimmäinen mandaatti vaalitavan puolesta on, sitä enemmän se poikkeaa muiden piispojen mandaatista. Muista hiippakunnista arkkipiispan vaalissa annettavat äänet eräässä mielessä ohentavat piispan roolia arkkihiippakunnassa. Muiden hiippakuntien äänimäärän painottaminen siirtäisi painopistettä primus inter pares ‑luonnehdinnassa primus-puolelle. Arkkipiispan vaalitapaa uudistettaessa olisi siten löydettävä tasapaino arkkipiispan legitimiteetin säilyttämiseksi hiippakunnassaan, mutta myös huomioitava arkkipiispan kokonaiskirkollinen rooli. Lisäksi olisi tarkoituksenmukaista säilyttää arkkipiispan vaalitavan mahdollisimman pitkälle yhtenevänä muiden piispojen vaalitavan kanssa ottaen kuitenkin huomioon arkkipiispan erityisaseman koko Suomen arkkipiispana.

1. **Esityksen tavoitteet ja keskeiset ehdotukset**

**2.1 Tavoitteet**

Arkkipiispan kokonaiskirkon tehtävien lisääntymisen takia on koko kirkon, ei vain arkkihiippakunnan kannalta tärkeää, kuka arkkipiispaksi valitaan. Arkkipiispan kokonaiskirkon tehtävien lisääntymisen myötä on perusteltua lisätä muiden hiippakuntien vaikutusta vaalissa. Esityksen tavoitteena on muuttaa arkkipiispan vaalitapaa vastaamaan arkkipiispan tosiasiallisia tehtäviä nykypäivänä. Tavoitteena on muuttaa arkkipiispan vaalitapaa siten, että arkkihiippakunnan ohella myös muiden hiippakuntien sekä kokonaiskirkon ääni tulisi vaalitavassa selkeämmin näkyviin. Nykyinen vaalitapa suosii arkkihiippakunnan ehdokkaita muihin kandidaatteihin verrattuna. Tavoitteena on, että muiden hiippakuntien ja kokonaiskirkon edustusta lisätään arkkipiispan vaalissa muuttamatta kuitenkaan arkkipiispan ja muiden piispojen välistä työnjakoa tai sen perusteita. Tavoitteena on, että vaalitapaa uudistetaan siten, että arkkipiispan legitimiteetti omassa hiippakunnassaan turvataan. Ehdotetulla muutoksella arkkipiispan vaalitapaan ei ole vaikutuksia arkkipiispan ja muiden piispojen työnjakoon.

* 1. **Toteuttamisvaihtoehdot ja keskeiset ehdotukset**

*Arkkipiispan vaalin siirtäminen kirkolliskokoukselle*

Arkkipiispan vaalitapaa voitaisiin muuttaa siten, että arkkipiispan valitsisi kirkolliskokous. Kirkolliskokous valitsee johtavan piispan esimerkiksi Saksan yhdistyneessä evankelis-luterilaisessa kirkossa ja Amerikan evankelis-luterilaisessa kirkossa sekä Viron evankelis-luterilaisessa kirkossa. Jos arkkipiispan vaalitapa toteutettaisiin ehdotetulla tavalla, äänestäjillä olisi paremmat edellytykset arvioida ehdokkaiden sopivuutta ja kykyä hoitaa arkkipiispan virkaa kuin nykyisessä vaalitavassa. Arkkihiippakunnan vaikutus oman piispansa vaalin rajoittuisi kuitenkin oman hiippakunnan edustajiin kirkolliskokouksessa, mikä heikentäisi olennaisesti arkkipiispan legitimiteettiä ja asemaa arkkihiippakunnassa sekä sen piispan tehtävissä. Valtaosa arkkihiippakunnan valitsijoista menettäisi äänivaltansa arkkipiispan vaalissa. Arkkipiispan vastuualueelta tulevien valitsijoiden määrä olisi täysin sattumanvarainen. Mikäli tuolta alueelta ei olisi valittuja pappisedustajia, valitsijoiden joukossa ei olisi lainkaan arkkipiispan ensisijaisen vastuualueen papistoa. Vaalitavan muutos heikentäisi olennaisesti arkkipiispan yhteyttä myös niihin arkkihiippakunnan seurakuntiin, jotka kuuluvat arkkihiippakunnan piispan vastuualueeseen. Vaihtoehto supistaisi lisäksi yleisemmin demokraattisia vaikuttamismahdollisuuksia kirkossa, kun vaali toimitettaisiin kirkolliskokouksessa. Malli ei myöskään olisi täysin sopusoinnussa kirkon järjestysmuodon kanssa, jossa arkkipiispa on ennen muuta piispa vertaistensa joukossa.

*Hiippakuntien valitsijamiehet arkkipiispan valitsijoina*

Toinen vaihtoehto arkkipiispan vaalitavan muuttamiseksi olisi, että arkkipiispan valinnan suorittaisivat kaikista Suomen hiippakunnista tasapuolisesti valitut valitsijamiehet. Tämä vaihtoehto lisäisi merkittävästi muiden hiippakuntien edustusta arkkipiispan vaalissa ja jättäisi arkkihiippakunnan valitsijat selkeään vähemmistöön vaalissa. Ehdotetussa mallissa näkyisi siten arkkipiispan tehtävien painottuminen kokonaiskirkon tehtäviin. Vaalitavan muutos heikentäisi kuitenkin olennaisesti arkkipiispan yhteyttä arkkihiippakunnan seurakuntiin, jolloin legitimiteetti toimia arkkihiippakunnassa piispana ohentuisi huomattavasti. Malli lisäisi myös tuomiokapitulien virkamiestyötä. Hiippakunnissa tulisi käydä vaali valitsijamiesten valitsemiseksi hiippakunnittain ennen arkkipiispan valitsemista. Tämä pitkittäisi vaaliprosessia ja toisi valitsijamiesten vaalin järjestämisen myötä mahdollisia lisäkustannuksia tuomiokapituleille. Se saattaisi myös kohdistaa mielenkiinnon valitsijamiehiin eikä niinkään arkkipiispaehdokkaisiin. Malli ei olisi myöskään hallinnollisen työn lisääntymisen vuoksi tarkoituksenmukainen keino arkkipiispan vaalitavan muuttamiseksi.

*Arkkihiippakunnan äänimäärän painoarvon vähentäminen*

Arkkipiispan vaalitapaa voitaisiin myös muuttaa Ruotsin kirkon mallin mukaiseksi siten, että arkkihiippakunnan äänet jaettaisiin tietyllä lukumäärällä. Ruotsin kirkkojärjestyksen 8 luvun 9 §:n mukaan jokaisella äänioikeutetulla on yksi ääni. Arkkipiispan vaalissa pappien, diakonien ja maallikoiden äänet jaetaan Uppsalan hiippakunnassa luvulla kymmenen, joista poistetaan desimaalit. Äänet lasketaan sen jälkeen yhteen muiden hiippakuntien ja kokonaiskirkon edustajien antamien äänien kanssa. Arkkihiippakunnan papiston, lehtoreiden ja maallikoiden äänet voitaisiin Ruotsin käytäntöä vastaavasti jakaa esimerkiksi kahdeksalla eli muiden hiippakuntien lukumäärällä. Vaihtoehtoisesti arkkihiippakunnan äänet voitaisiin jakaa jollain muulla luvulla sen mukaan, mitä tekijää valintatavassa halutaan painottaa. Eli pidetäänkö tärkeämpänä arkkipiispan aseman säilyttämistä nykyisellään suhteessa toisiin piispoihin ja hänen legitimiteettinsä säilymistä arkkihiippakunnassa vai halutaanko vaaleissa korostaa arkkipiispan kokonaiskirkon tehtäviä, jolloin hänen suhteensa myös muihin piispoihin muuttuisi hivenen.

Arkkipiispan vaalissa olisi äänioikeutettuja yhteensä 1 540, jos vaalit käytäisiin nyt (tammikuu 2016). Arkkihiippakunnassa äänioikeutettuja olisi noin 1212 ja muissa hiippakunnissa ja kokonaiskirkossa 328 (Liite 1). Alla oleva taulukko havainnollistaa äänioikeutettujen määriä arkkipiispan vaalissa, jos arkkihiippakunnan äänien painoarvoa vähennettäisiin Ruotsin mallin mukaan.

|  |  |  |  |  |
| --- | --- | --- | --- | --- |
| *Arkkihiippakunnan äänien*  *jako lukumäärällä* | *Arkkihiippakunnan äänioikeutettujen määrä* | *Arkkihiippakunnan kokonaisäänimäärä* | *Äänioikeutettujen määrä muissa*  *hiippakunnissa ja kokonaiskirkossa* | *Arkkihiippakunnan ja muiden hiippakuntien äänimäärän suhde* |
| 8 | 1212 | 151 | 327 | 32:68 |
| 4 | 1212 | 303 | 327 | 48:52 |
| 3 | 1212 | 404 | 327 | 55:45 |
| 2 | 1212 | 606 | 327 | 65:35 |

Vaihtoehto, jossa arkkihiippakunnan äänet jaettaisiin kahdella, antaisi arkkihiippakunnan äänestäjille edelleen selkeän enemmistön, mutta pienemmän kuin nykyisessä vaalitavassa (nykyinen jakosuhde 79:21). Vaalitavan muuttaminen mainitulla tavalla ei vastaisi kuitenkaan arkkipiispan työtehtävien lisääntymistä kokonaiskirkon suuntaan ja johtaisi mahdollisesti yhä uusien aloitteiden tekemiseen vaalitavan muuttamiseksi.

Jos arkkihiippakunnan äänien lukumäärä jaettaisiin kolmella, jättäisi se arkkihiippakunnan äänioikeutetuille enemmistön vaalissa verrattuna muiden hiippakuntien ja kokonaiskirkon edustajien äänioikeutettujen määrään. Muiden hiippakuntien ja kokonaiskirkon äänioikeutettujen osuus äänioikeutetuista nousisi kuitenkin huomattavasti nykyiseen vaalitapaan verrattuna. Toisaalta tämä vahvistaisi arkkipiispan mandaattia kokonaiskirkon tehtävien osalta ja toisaalta säilyttäisi riittävällä tavalla legitemiteetin hoitaa piispan tehtäviä arkkihiippakunnassa.

Jos arkkipiispan vaalitapa toteutettaisiin jakamalla arkkihiippakunnan äänet neljällä tai kahdeksalla, antaisi se muille hiippakunnille ja kokonaiskirkon edustajille äänten enemmistön. Tämä heikentäisi ainakin jossain määrin arkkipiispan legitimiteettiä ja asemaa hiippakunnassaan. Jos arkkihiippakunnan äänet jaettaisiin kahdeksalla, äänioikeutetuista lähes 70 % olisi muiden hiippakuntien ja kokonaiskirkon edustajia ja noin kolmannes arkkihiippakunnasta. Arkkihiippakunnan vaikutus oman piispansa vaalin rajoittuisi tällöin pieneen vähemmistöön vaalissa, mikä heikentäisi olennaisesti arkkipiispan legitimiteettiä ja asemaa arkkihiippakunnassaan sekä piispan tehtävissään. Arkkihiippakunnan äänien painoarvon muuttaminen jakamalla annetut äänet jakoluvulla neljä tai kahdeksan johtaisi eräässä mielessä primus inter pares-ajattelun särkymiseen, kohti primus-ajattelua. Arkkipiispa miellettäisiin tällöin ensisijaisesti kokonaiskirkon piispaksi. Arkkipiispa, kuten muutkin piispat, on kirkon järjestysmuodon ja tradition mukaan kuitenkin ennen kaikkea oman hiippakuntansa hengellinen kaitsija, jonka lisäksi hänellä on kokonaiskirkon tehtäviä.

*Keskeiset ehdotukset*

Esityksessä ehdotetaan arkkipiispan vaalitapaa muutettavaksi siten, että arkkihiippakunnan äänimäärän painoarvoa vähennettäisiin. Äänioikeutettujen määrä ei esitetyssä mallissa lisääntyisi tai vähentyisi, vaan vaalitavan muutos toteutettaisiin laskennallisesti arkkihiippakunnassa annettujen äänien painoarvoa vähentämällä. Jokainen äänioikeutettu, joka voimassa olevan lain mukaan saa äänestää, saisi äänestää myös ehdotetussa vaalitavassa. Ehdotettu vaalitapa vastaisi paremmin arkkipiispan tehtävien tosiasiallista luonnetta nykypäivänä ja lisäisi – jakoluvusta riippuen – muiden hiippakuntien ja kokonaiskirkon edustajien antamien äänien merkitystä vaalissa.

Ottaen huomioon kirkon järjestysmuodon ja tradition tarkoituksenmukaisinta olisi, että arkkihiippakunnan äänioikeutetut säilyttäisivät arkkipiispan vaalissa äänten enemmistön. Arkkipiispan legitimiteetti omassa hiippakunnassaan säilyisi, jos arkkihiippakunnan äänet jaettaisiin luvulla, jolla arkkihiippakunta säilyttäisi vaalissa laskennallisen enemmistön vaalissa annettavien äänien kokonaisäänimäärästä. Esitetyistä vaihtoehdoista jakoluku kolme olisi soveltuvin jättäen arkkihiippakunnan äänioikeutetuille vaalissa pienen enemmistön (55/45). Tällöin arkkipiispan legitimiteetti omassa hiippakunnassaan säilyisi, mutta muiden hiippakuntien ja kokonaiskirkon edustajien äänien painoarvon merkitys lisääntyisi merkittävästi nykyiseen vaalitapaan verrattuna. Ehdotetussa mallissa hallinnollinen työ ei myöskään lisääntyisi, koska vaalitapaa muutettaisiin ainoastaan laskennallisesti.

Esityksessä ehdotetaan kirkkolain 23 luvun 16 §:ään arkkipiispan vaalin tuloksen laskentaperiaatetta koskevaa säännöstä. Samalla pykälän 2 momenttia tarkistettaisiin siten, että hiippakunnasta kirkkohallitukseen valitulla maallikkojäsenellä olisi äänioikeus piispan vaalissa. Kirkon vaalijärjestyksen 96 §:ään ehdotetaan uutta 2 momenttia, jossa säädettäisiin arkkihiippakunnasta arkkipiispan vaalissa annettujen äänten jakamisesta kolmella. Samalla pykälän nykyiset 2 ja 3 momentti siirrettäisiin uuteen 96 a §:ään. Myös vaalijärjestyksen 89 §:ää tarkistettaisiin.

1. **Esityksen vaikutukset**

Arkkipiispan mandaatti toimia kokonaiskirkon tehtävissä vahvistuisi, kun arkkipiispan vaalissa muiden hiippakuntien ja kokonaiskirkon edustajien äänioikeutettujen antamien äänien laskennallinen osuus vahvistuisi. Uusi äänten laskentatapa ei kuitenkaan muuttaisi kirkon järjestysmuodon mukaista arkkipiispan ja muiden piispojen välistä suhdetta tai työnjakoa. Myös arkkihiippakunnan äänioikeutettujen määrä säilyisi entisellään.

Esityksellä ei arvioida olevan taloudellisia vaikutuksia, kun arkkipiispan vaalitapaa muutetaan arkkihiippakunnan äänimäärän painoarvoa vähentämällä. Ehdotettu muutos ei vaikuttaisi muutoin vaalin tuloksen laskemiseen eikä lisäisi myöskään tuomiokapitulien henkilökunnan tehtäviä.

1. **Asian valmistelu**

**4.1 Valmisteluvaiheet ja -aineisto**

Esitys pohjautuu Helsingin hiippakuntavaltuuston esitykseen 9/2008 ja edustaja aloitteeseen 4/2009 kirkolliskokoukselle sekä niiden pohjalta kirkolliskokouksen 10 päivänä marraskuuta 2010 tekemään päätökseen arkkipiispan vaalin uudistamiseksi. Lisäksi esityksessä on otettu huomioon Gustav Björkstrandin tekemä selvitys arkkipiispan viran luonteesta ja tehtävistä sekä vaalitavasta (Suomen ev.lut. kirkon keskushallinto, Sarja C 2013:1). Esitys on valmisteltu kirkkohallituksessa virkamiestyönä.

**4.2 Lausunnot ja niiden huomioon ottaminen**

Piispainkokous on antanut esityksestä lausunnon 3 päivänä joulukuuta 2015. Lausunnossaan piispainkokous kiinnittää huomiota siihen, että esityksen lähtökohtana on luterilainen perinne piispuudesta, joka on ennen kaikkea evankeliumin julistamisen ja sakramenttien jakamisen virka. Piispa kaitsee, ohjaa ja valvoo hiippakuntansa papistoa ja seurakuntia. Tähän tehtävään liittyy piispan alkuperäinen nimitys *episkopos* (kaitsija). Arkkipiispa on kirkon järjestysmuodon mukaan ensimmäinen vertaistensa joukossa (*primus inter pares*). Piispuuteen kuuluu välttämättä yhteys seurakuntiin. Olennaista on havaita, että arkkihiippakunnan molemmat piispat ovat koko hiippakunnan piispoja. Arkkipiispan erityistehtäviin kuuluvat kokonaiskirkolliset tehtävät ja niiden kasvu on kuvattu ehdotuksessa. Piispainkokous yhtyy lausunnossaan näkemykseen, että erityisesti arkkipiispan kokonaiskirkollisten tehtävien määrässä ja laadussa on tapahtunut kasvua.

Piispainkokous kiinnittää huomiota siihen, että arkkihiippakunnan valitsijoiden selkeällä enemmistöllä vaalissa on pitkä perinne, joka alkaa Schaumanin kirkkolaista 1869, jolloin arkkipiispan viran tehtäviin kuului vain vähän kokonaiskirkollisia tehtäviä. Tehtävien lisäännyttyä arkkipiispalla on painoarvoltaan entistä merkittävämpi asema kirkossa. Arkkipiispa edustaa yhteiskunnassa kokonaiskirkkoa, vaikka piispainkokouksen näkemyksen mukaan kirkon äänen käyttäminen onkin moniulotteisempi kysymys eikä personoidu vain yhteen virkaan. Arkkipiispan nykyiseen vaalitapaan on oltu tyytymättömiä juuri sen vuoksi, että tapahtunutta tehtävien muutosta ei ole huomioitu. Arkkipiispa on vaalitavan näkökulmasta edelleen ensisijaisesti oman hiippakuntansa piispa, jonka kokonaiskirkolliset tehtävät ovat toissijaisia. Piispainkokouksen mielestä on tarkoituksenmukaista, että arkkipiispan viran luonteessa tapahtunut muutos huomioidaan vaalissa.

Piispainkokous korostaa, että vaalitavassa tulee ottaa huomioon sekä arkkipiispan asema hiippakuntansa piispana että toiminta kokonaiskirkollisissa tehtävissä. Näiden välillä tarvitaan tasapainoa, niin ettei jälkimmäisen tehtäväalueen painoarvon kasvaminen heikennä arkkipiispan asemaa hiippakunnassaan. On tarkoin harkittava sitä, millainen painoarvo on annettava muiden hiippakuntien äänimäärille, jotta *primus inter pares* ‑ajattelu säilyy ja vaalitapa on mahdollisimman yhteneväinen muiden piispojen vaalitavan kanssa. Piispainkokous pitää tärkeänä, ettei vaalitavan uudistaminen muuta arkkipiispan ja muiden piispojen välistä suhdetta. Piispainkokouksella ei ole huomautettavaa kirkkohallituksen esityksessä päädyttyyn vaihtoehtoon vaalitavan muuttamisesta kirkkomme järjestyksen tai luterilaisen piispuuden ymmärtämisen kannalta.

Kantanaan piispainkokous toteaa, että arkkipiispan vaalitapaa on mahdollista muuttaa kirkkohallituksen esityksen mukaan. Piispan viran teologisista ja historiallisista näkökohdista katsottuna on perusteltua, että arkkihiippakunnan äänioikeutetuilla säilyy äänten pieni enemmistö arkkipiispan vaalissa.

Ehdotetuista säännöksistä on saatu kirkon laintarkastustoimikunnan lausunto, joka on otettu huomioon esitystä laadittaessa.

1. **Riippuvuus muista esityksistä**

Esitys ei ole riippuvainen muista vireillä olevista lainsäädäntöhankkeista.

**YKSITYISKOHTAISET PERUSTELUT**

**1 Säädösehdotusten perustelut**

* 1. **Kirkkolakiehdotuksen perustelut**

**23 luku.** Luottamushenkilöt ja vaalit

**16 §.** *Piispan vaali ja äänioikeus.* Pykälän 2 momenttia ehdotetaan tarkistettavaksi siten, että kirkolliskokousedustajien ja hiippakuntavaltuustojen maallikkojäsenten lisäksi hiippakunnasta kirkkohallitukseen valitulla maallikkojäsenellä olisi äänioikeus piispan vaalissa. Kirkkohallituksen täysistuntoon hiippakunnasta valittua maallikkojäsentä voidaan pitää yhtenä hiippakunnan keskeisistä maallikkoluottamushenkilöistä, joten on perusteltua, että hänellä on suoraan säännöksen perusteella äänioikeus piispan vaalissa. Toisaalta ehdotetun 4 momentin johdosta muutosta on pidettävä myös välttämättömänä vaalikokousmenettelyn ja vaalisalaisuuden säilyttämisen näkökulmasta.

Pykälän 4 momenttiin ehdotetaan otettavaksi uusi säännös siitä, että vaalin tulosta laskettaessa pykälän 2 momentin 1–3 ja 5–6 tarkoitettujen äänioikeutettujen eli arkkihiippakunnan äänioikeutettujen äänten painoarvoa vähennettäisiin kirkkojärjestyksessä säädettävällä tavalla. Ehdotettu äänten painoarvon vähentäminen merkitsisi poikkeusta pykälän 1 momentissa säädetystä yhtäläisestä äänioikeudesta ja koskisi ainoastaan arkkipiispan vaalia. Kirkon vaalijärjestyksessä säädettäisiin tarkemmin menettelystä vaalin tulosta laskettaessa.

Lainsäädäntöteknisistä syistä koko pykälä ehdotetaan muutettavaksi.

* 1. **Kirkon vaalijärjestyksen muutosehdotuksen perustelut**

**89 §.** *Äänioikeuden käyttäminen arkkipiispan ja piispan vaalissa.* Ehdotetun kirkkolain 23 luvun 16 §:n 2 momentin muutoksen johdosta myös tämän pykälän 2 momenttia on tarkistettava siten, että siinä viitataan 1 momentin 2 ja 3 kohtiin.

**96 §.** *Vaalin tuloksen laskeminen piispan vaalissa.* Pykälässä säädettäisiin vaalin tuloksen laskemisen käytännön toimista piispan vaalissa. Pykälän 1 momentti vastaa asiasisällöltään voimassa olevaa säännöstä.

Pykälän 2 momenttiin ehdotetaan lisättäväksi uusi säännös äänten laskennasta arkkipiispan vaalissa. Laskentatavan muutos koskee ainoastaan Turun arkkihiippakunnassa annettuja ääniä arkkipiispan vaalissa. Arkkihiippakunnan äänioikeutetuilla tarkoitetaan säännöksessä kirkkolain 23 luvun 16 §:n 2 momentin tarkoittamia arkkihiippakunnan pappeja, lehtoreita, maallikkojäseniä, kirkolliskokouksen maallikkoedustajia, maallikkovalitsijoita ja tuomiokapitulin lakimiesasessoria sekä maallikkojäsentä. Sen sijaan arkkipiispan vaalissa kirkolliskokoukseen valittu saamelaiskäräjien valitsema edustaja äänestää 4 momentin mukaisesti kokonaiskirkon edustajana.

Arkkihiippakunnassa äänioikeutettujen antamat äänet jaettaisiin säännöksen mukaan luvulla kolme ja pyöristettäisiin tarvittaessa alaspäin. Kokonaisluvun ylittäviä desimaaleja ei siten otettaisi huomioon. Esimerkiksi jos ehdokas saa arkkihiippakunnassa 130 ääntä, joka jaettuna kolmella on yhteensä 43,33, kyseinen luku pyöristettäisiin lähimpään, alempaan kokonaislukuun eli 43:een. Arkkihiippakunnasta ehdokkaan saama äänimäärä olisi siten 43. Jakolaskun tulos lasketaan sen jälkeen yhteen muiden hiippakuntien sekä kokonaiskirkon edustajien äänioikeutettujen antamien äänien kanssa, jolloin saadaan kyseisen ehdokkaan kokonaisäänimäärä. Arkkipiispan vaalissa äänioikeus on arkkihiippakunnan äänioikeutettujen lisäksi kirkkolain 23 luvun 16 §:n 4 momentin tarkoittamilla hiippakuntien kirkolliskokousedustajilla, saamelaiskäräjien kirkolliskokousedustajalla sekä hiippakuntavaltuustojen, tuomiokapitulien ja kirkkohallituksen jäsenillä.

Voimassa olevan 96 §:n toinen ja kolmas momentti esitetään säädösteknisistä syistä siirrettäväksi uuteen 96 a §:ään.

Lisäksi pykälän otsikkoa ehdotetaan täsmennettäväksi yhteneväksi muiden piispan vaalia koskevien pykälien tavoin.

**96 a §.** *Vaalin tuloksen vahvistaminen ja uuden vaalin toimittaminen piispan vaalissa.* Pykälässä säädettäisiin vaalin tuloksen vahvistamisesta ja uuden vaalin toimittamisesta piispan vaalissa. Kirkon vaalijärjestyksen 96 §:n 2 ja 3 momentti siirrettäisiin säädösteknisistä syistä uuteen 96 a §:ään. Muutoksella ei ole vaikutusta säännöksen asiasisältöön.

1. **Voimaantulo**

Kirkkolain ja kirkon vaalijärjestyksen muutokset ehdotetaan tulevaksi voimaan mahdollisimman pian niiden hyväksymisen jälkeen.

**3 Suhde perustuslakiin ja säätämisjärjestys**

Perustuslain 76 §:n mukaan kirkon hallinnosta ja järjestysmuodosta säädetään kirkkolaissa. Esityksessä on kyse arkkipiispan vaalia koskevasta uudistuksesta, jolla pyritään aiempaa paremmin ottamaan huomioon arkkipiispan viran luonne ja tehtävät. Kirkkolakiin ehdotetaan säännöstä siitä, että arkkipiispan vaalin tulosta laskettaessa arkkihiippakunnan äänioikeutettujen äänten painoarvoa vähennettäisiin kirkon vaalijärjestyksessä tarkemmin säädetyllä tavalla. Arkkipiispan vaalitapaa voidaan sinänsä pitää kirkon sisäisenä asiana, mutta säännös, jonka perusteella voidaan poiketa laissa säädetystä yhtäläisestä äänioikeudesta, ehdotetaan otettavaksi kirkkolakiin. Säännöksen ei voida katsoa olevan ristiriidassa perustuslain kanssa. Kirkkolain muutos voidaan käsitellä tavallisen lain säätämisjärjestyksessä.

Edellä esitetyn perusteella annetaan kirkolliskokouksen hyväksyttäväksi seuraavat kirkkolain ja kirkon vaalijärjestyksen muutosehdotukset:

*Säädösehdotukset*

**Laki kirkkolain 23 luvun 16 §:n muuttamisesta**

Kirkolliskokouksen ehdotuksen ja eduskunnan päätöksen mukaisesti

*muutetaan* kirkkolain (1054/1993) 23 luvun 16 §, sellaisena kuin se on laissa 414/2014, seuraavasti:

23 luku

**Luottamushenkilöt ja vaalit**

16 §

*Piispan vaali ja äänioikeus*

Piispan vaali toimitetaan suljetuin lipuin. Kukin äänioikeutettu saa äänestää yhtä ehdokkaaksi asetettua pappia.

Piispan vaalissa ovat äänioikeutettuja:

1) hiippakunnan papit;

2) hiippakunnan lehtorit;

3) hiippakunnasta hiippakuntavaltuustoon valitut maallikkojäsenet, kirkolliskokoukseen valitut maallikkoedustajat ja kirkkohallitukseen valittu maallikkojäsen;

4) saamelaiskäräjien kirkolliskokoukseen valitsema edustaja Oulun hiippakunnan piispan vaalissa;

5) hiippakunnan seurakuntien maallikkovalitsijat;

6) tuomiokapitulin lakimiesasessori ja maallikkojäsen.

Seurakuntien kirkkovaltuustojen ja seurakuntaneuvostojen maallikkojäsenet valitsevat niin monta maallikkovalitsijaa, että 2 momentin 3–6 kohdassa tarkoitettuja maallikkovalitsijoita on yhteensä yhtä monta kuin äänioikeutettuja pappeja ja lehtoreita yhteensä.

Arkkipiispan vaalissa äänioikeus on lisäksi muista hiippakunnista kirkolliskokoukseen valituilla edustajilla ja saamelaiskäräjien kirkolliskokoukseen valitsemalla edustajalla sekä hiippakuntavaltuustojen, tuomiokapitulien ja kirkkohallituksen jäsenillä. Vaalin tulosta laskettaessa 2 momentissa tarkoitettujen arkkihiippakunnan äänioikeutettujen äänten painoarvon vähentämisestä säädetään kirkon vaalijärjestyksessä.

\_\_\_\_\_\_\_\_\_\_\_

Tämä laki tulee voimaan päivänä kuuta 20 .

**Kirkolliskokouksen päätös kirkon vaalijärjestyksen muuttamisesta**

Kirkolliskokouksen päätöksen mukaisesti

*muutetaan* kirkon vaalijärjestyksen (416/2014) 89 §:n 2 momentti ja 96 §, sekä

*lisätään* kirkon vaalijärjestykseen uusi 96 a § seuraavasti:

89 §

*Äänioikeuden käyttäminen arkkipiispan ja piispan vaalissa*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Piispan vaaliin sovelletaan 1 momentin 2 ja 3 kohtaa.

96 §

*Vaalin tuloksen laskeminen piispan vaalissa*

Tuomiokapituli avaa istunnossaan vaaliasiakirjat sisältävät päällykset ja laskee annetut äänet. Tuomiokapitulin on ratkaistava, otetaanko 94 §:n 3 momentissa tarkoitettu äänestyslippu huomioon ääntenlaskennassa ja onko jokin äänestyslippu mitätön 4 momentin perusteella.

Arkkipiispan vaalissa arkkihiippakunnan äänioikeutettujen antamat äänet jaetaan luvulla kolme. Jos osamääräksi tulee desimaaliluku, se pyöristetään alaspäin lähimpään kokonaislukuun. Tämä kokonaisluku laskettuna yhteen ehdokkaan saamien muiden äänien kanssa on ehdokkaan äänimäärä.

96 a §

*Vaalin tuloksen vahvistaminen ja uuden vaalin toimittaminen piispan vaalissa*

Jos joku ehdokkaista on saanut vaalissa enemmän kuin puolet ehdokkaiden yhteen lasketusta äänimäärästä, tuomiokapituli vahvistaa vaalin tuloksen. Tuomiokapituli ilmoittaa vaalin tuloksen pöytäkirjanotteella ehdokkaille ja valitsijayhdistysten asiamiehille. Ilmoitus vaalin tuloksesta on valitusosoituksineen pantava tuomiokapitulin ilmoitustaululle ja pidettävä nähtävänä vaalin tuloksen vahvistamista seuraavasta päivästä valitusajan loppuun asti.

Jollei kukaan ole saanut 1 momentin mukaista enemmistöä äänistä, tuomiokapituli määrää toimitettavaksi uuden vaalin siten kuin kirkkojärjestyksen 18 luvun 1 c §:n 2 momentissa säädetään. Uusi vaali on toimitettava 30 päivän kuluessa ensimmäisestä vaalista siten kuin vaalin toimittamisesta säädetään 93–95 §:ssä. Äänten laskemiseen ja vaalin tuloksen vahvistamiseen sovelletaan mitä 1 momentissa ja 96 §:ssä säädetään.

\_\_\_\_\_\_\_\_

Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain 23 luvun 16 §:n muutos.

Helsingissä 22 päivänä maaliskuuta 2016

Arkkipiispa Kari Mäkinen

Kirkkoneuvos Pirjo Pihlaja

*Liite*

*Rinnakkaistekstit*

**Laki kirkkolain 23 luvun 16 §:n muuttamisesta**

Kirkolliskokouksen ehdotuksen ja eduskunnan päätöksen mukaisesti

*muutetaan* kirkkolain (1054/1993) 23 luvun 16 §, sellaisena kuin se on laissa 414/2014, seuraavasti:

|  |  |  |
| --- | --- | --- |
| *Voimassa oleva kirkkolaki* |  | *Ehdotus* |
| 23 luku  **Luottamushenkilöt ja vaalit**  16 §  *Piispan vaali ja äänioikeus*  Piispan vaali toimitetaan suljetuin lipuin. Kukin äänioikeutettu saa äänestää yhtä ehdokkaaksi asetettua pappia.  Piispan vaalissa ovat äänioikeutettuja:  1) hiippakunnan papit;  2) hiippakunnan lehtorit;  3) hiippakunnasta hiippakuntavaltuustoon valitut maallikkojäsenet *ja* kirkolliskokoukseen valitut maallikkoedustajat;  4) saamelaiskäräjien kirkolliskokoukseen valitsema edustaja Oulun hiippakunnan piispan vaalissa;  5) hiippakunnan seurakuntien maallikkovalitsijat;  6) tuomiokapitulin lakimiesasessori ja maallikkojäsen.  Seurakuntien kirkkovaltuustojen ja seurakuntaneuvostojen maallikkojäsenet valitsevat niin monta maallikkovalitsijaa, että 2 momentin 3–6 kohdassa tarkoitettuja maallikkovalitsijoita on yhteensä yhtä monta kuin äänioikeutettuja pappeja ja lehtoreita yhteensä.  Arkkipiispan vaalissa äänioikeus on myös muista hiippakunnista kirkolliskokoukseen valitulla edustajalla ja saamelaiskäräjien kirkolliskokoukseen valitsemalla edustajalla sekä hiippakuntavaltuustojen, tuomiokapitulien ja kirkkohallituksen jäsenillä. |  | 23 luku  **Luottamushenkilöt ja vaalit**  16 §  *Piispan vaali ja äänioikeus*  Piispan vaali toimitetaan suljetuin lipuin. Kukin äänioikeutettu saa äänestää yhtä ehdokkaaksi asetettua pappia.  Piispan vaalissa ovat äänioikeutettuja:  1) hiippakunnan papit;  2) hiippakunnan lehtorit;  3) hiippakunnasta hiippakuntavaltuustoon valitut maallikkojäsenet*,* kirkolliskokoukseen valitut maallikkoedustajat *ja kirkkohallitukseen valittu maallikkojäsen*;  4) saamelaiskäräjien kirkolliskokoukseen valitsema edustaja Oulun hiippakunnan piispan vaalissa;  5) hiippakunnan seurakuntien maallikkovalitsijat;  6) tuomiokapitulin lakimiesasessori ja maallikkojäsen.  Seurakuntien kirkkovaltuustojen ja seurakuntaneuvostojen maallikkojäsenet valitsevat niin monta maallikkovalitsijaa, että 2 momentin 3–6 kohdassa tarkoitettuja maallikkovalitsijoita on yhteensä yhtä monta kuin äänioikeutettuja pappeja ja lehtoreita yhteensä.  Arkkipiispan vaalissa äänioikeus on *lisäksi* muista hiippakunnista kirkolliskokoukseen valitulla edustajalla ja saamelaiskäräjien kirkolliskokoukseen valitsemalla edustajalla sekä hiippakuntavaltuustojen, tuomiokapitulien ja kirkkohallituksen jäsenillä. *Vaalin tulosta laskettaessa 2 momentissa tarkoitettujen arkkihiippakunnan äänioikeutettujen äänten painoarvon vähentämisestä säädetään kirkon vaalijärjestyksessä.* |
|  |  | \_\_\_\_\_\_\_\_\_\_\_  *Tämä laki tulee voimaan päivänä kuuta 20 .* |

**Kirkolliskokouksen päätös kirkon vaalijärjestyksen muuttamisesta**

Kirkolliskokouksen päätöksen mukaisesti

*muutetaan* kirkon vaalijärjestyksen (416/2014) 89 §:n 2 momentti ja 96 §, sekä

*lisätään* kirkon vaalijärjestykseen uusi 96 a § seuraavasti:

|  |  |  |
| --- | --- | --- |
| *Voimassa oleva kirkon vaalijärjestys* |  | *Ehdotus* |

|  |  |  |
| --- | --- | --- |
| 89 §  *Äänioikeuden käyttäminen arkkipiispan ja piispan vaalissa*  \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_  Piispan vaaliin sovelletaan, mitä 1 momentin 3 kohdassa säädetään.  96 §  *Äänten laskenta, vaalin tuloksen vahvistaminen ja uuden vaalin toimittaminen*  Tuomiokapituli avaa istunnossaan vaaliasiakirjat sisältävät päällykset. Tuomiokapitulin on ratkaistava, otetaanko 94 §:n 3 momentissa tarkoitettu äänestyslippu huomioon ääntenlaskennassa ja onko jokin äänestyslippu mitätön 4 momentin perusteella.  Jos joku ehdokkaista on saanut vaalissa enemmän kuin puolet annetuista äänistä, tuomiokapituli vahvistaa vaalin tuloksen. Tuomiokapituli ilmoittaa vaalien tuloksen pöytäkirjanotteella ehdokkaille ja valitsijayhdistysten asiamiehille. Ilmoitus vaalin tuloksesta on valitusosoituksineen pantava tuomiokapitulin ilmoitustaululle ja pidettävä nähtävänä vaalin tuloksen vahvistamista seuraavasta päivästä valitusajan loppuun asti.  Jollei kukaan ole saanut 2 momentin mukaista enemmistöä äänistä, tuomiokapituli määrää toimitettavaksi uuden vaalin siten kuin kirkkojärjestyksen 18 luvun 1 c §:n 2 momentissa säädetään. Uusi vaali on toimitettava 30 päivän kuluessa ensimmäisestä vaalista siten kuin vaalin toimittamisesta säädetään 93–95 §:ssä. Äänten laskemiseen ja vaalin tuloksen vahvistamiseen sovelletaan mitä 1 ja 2 momentissa säädetään. |  | 89 §  *Äänioikeuden käyttäminen arkkipiispan ja piispan vaalissa*  \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_  Piispan vaaliin sovelletaan *1 momentin 2 ja 3 kohtaa.*  96 §  ***Vaalin tuloksen laskeminen piispan***  ***vaalissa***  Tuomiokapituli avaa istunnossaan vaaliasiakirjat sisältävät päällykset *ja laskee annetut äänet*. Tuomiokapitulin on ratkaistava, otetaanko 94 §:n 3 momentissa tarkoitettu äänestyslippu huomioon ääntenlaskennassa ja onko jokin äänestyslippu mitätön 4 momentin perusteella.  *Arkkipiispan vaalissa arkkihiippakunnan äänioikeutettujen antamat äänet jaetaan luvulla kolme. Jos osamääräksi tulee desimaaliluku, se pyöristetään alaspäin lähimpään kokonaislukuun. Tämä kokonaisluku laskettuna yhteen ehdokkaan saamien muiden äänien kanssa on ehdokkaan äänimäärä.*  96 a §  ***Vaalin tuloksen vahvistaminen ja uuden vaalin toimittaminen piispan vaalissa***  Jos joku ehdokkaista on saanut vaalissa enemmän kuin puolet *ehdokkaiden yhteen lasketusta äänimäärästä,* tuomiokapituli vahvistaa vaalin tuloksen. Tuomiokapituli ilmoittaa *vaalin* tuloksen pöytäkirjanotteella ehdokkaille ja valitsijayhdistysten asiamiehille. Ilmoitus vaalin tuloksesta on valitusosoituksineen pantava tuomiokapitulin ilmoitustaululle ja pidettävä nähtävänä vaalin tuloksen vahvistamista seuraavasta päivästä valitusajan loppuun asti.  Jollei kukaan ole saanut *1* momentin mukaista enemmistöä äänistä, tuomiokapituli määrää toimitettavaksi uuden vaalin siten kuin kirkkojärjestyksen 18 luvun 1 c §:n 2 momentissa säädetään. Uusi vaali on toimitettava 30 päivän kuluessa ensimmäisestä vaalista siten kuin vaalin toimittamisesta säädetään 93–95 §:ssä. Äänten laskemiseen ja vaalin tuloksen vahvistamiseen sovelletaan mitä *1 momentissa ja 96 §:ssä* säädetään. |
|  |  | \_\_\_\_\_\_\_\_\_  *Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain 23 luvun 16 §:n muutos.* |

ÄÄNIOIKEUTETUT ARKKIPIISPAN VAALISSA (tammikuu 2016)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Toimielin | Papisto | Lehtorit | Maallikot[[1]](#endnote-1) | Kirkollis-  kokous-  edustajat[[2]](#endnote-2) | Hiippakuntavaltuuston  jäsenet | Tuomiokapituli | Kirkkohallitus | **Yhteensä** |
| Turun hiippakunta | 599 | 7 | 606 |  |  |  |  | 1212 |
| Tampereen hiippakunta |  |  |  | 16 | 21 | 7 |  | 44 |
| Oulun hiippakunta |  |  |  | 13 | 21 | 7 |  | 41 |
| Mikkelin hiippakunta |  |  |  | 10 | 21 | 7 |  | 38 |
| Porvoon hiippakunta |  |  |  | 7 | 21 | 7 |  | 35 |
| Kuopion hiippakunta |  |  |  | 11 | 21 | 7 |  | 39 |
| Lapuan hiippakunta |  |  |  | 11 | 21 | 7 |  | 39 |
| Helsingin hiippakunta |  |  |  | 13 | 21 | 7 |  | 41 |
| Espoon hiippakunta |  |  |  | 11 | 21 | 7 |  | 39 |
| Saamelaiset |  |  |  | 1 |  |  |  | 1 |
| Kirkkohallitus |  |  |  |  |  |  | 11 | 11 |
| Yhteensä | 599 | 7 | 606 | 93 | 168 | 56 | 11 | **1 540** |

1. Lukumäärä sisältää arkkihiippakunnasta hiippakuntavaltuustoon valitut maallikkojäsenet ja kirkolliskokoukseen valitut maallikkoedustajat, hiippakunnan seurakuntien maallikkovalitsijat sekä tuomiokapitulin lakimiesasessorin ja maallikkojäsenen. [↑](#endnote-ref-1)
2. Muun hiippakunnan piispa äänestää aina kirkolliskokousedustajana, jolloin hänen sijaan tuomiokapitulissa äänestää pappisvarajäsen. Kirkkohallituksen piispajäsenillä ei ole sijaan tulijaa. [↑](#endnote-ref-2)